Source: https://www.nitrianskepravno.sk/vzn-c-1-2008-o-miestnych-pamatihodnostiach-2008-1-vzn/mid/326398/.html
Timestamp: 2019-09-19 00:36:24+00:00

Document:
VZN č. 1/2008 - o miestnych pamätihodnostiach
Schválené: 7.2.2008
Účinnosť: 22.8.2008
o miestnych pamätihodnostiach
Obecné zastupiteľstvo v Nitrianskom Pravne na základe zákona č. 369/1990 Zb. o obecnom zriadení v znení neskorších predpisov a podľa §14 ods. 4 zákona č. 49/2002 Z. z. o ochrane pamiatkového fondu, vydáva toto Všeobecne záväzné nariadenie o miestnych pamätihodnostiach.
Toto všeobecne záväzné nariadenie (ďalej len „VZN“) vytvára a upravuje spôsob utvorenia a odborného vedenia evidencie pamätihodností obce Nitr. Pravno (ďalej len „obec“) a stanovuje spôsob ich ochrany a využívania.
Pôsobnosť Obce Nitrianske Pravno pri vedení evidencie pamätihodností obce
Obec v súlade s §14 ods. 4 Zákona č. 49/2002 Z. z. o ochrane pamiatkového fondu týmto utvára a vedie evidenciu pamätihodností obce.
Rozsah evidencie pamätihodností obce
Do evidencie pamätihodností obce sú zaradené hnuteľné a nehnuteľné veci, ktoré majú historickú, spoločenskú, krajinnú, urbanistickú, architektonickú, vedeckú, technickú, výtvarnú alebo umelecko-remeselnú hodnotu. Do evidencie pamätihodností obce možno zaradiť aj kombinované diela prírody a človeka, historické udalosti, názvy ulíc, zemepisné a katastrálne názvy, ktoré sa viažu k histórii a osobnostiam obce..
Členenie evidencie pamätihodností podľa typovej skladby:
A/ Evidencia hmotných nehnuteľných pamätihodností
a) objekty – domy, vily, sakrálne objekty, mosty, priemyselné objekty, administratívne objekty, kríže, sochy, cintoríny, hroby, výtvarné diela, pamätníky, pamätné tabule a pod.,
b) kombinované diela prírody a človeka - prírodné areály, vodné plochy, parky, stromy, športové areály a iné prírodné výtvory, ktorých okolie bolo upravené človekom, viažuce sa na historickú (pamätnú) udalosť a osobnosť a pod..
B/ Evidencia hmotných hnuteľných pamätihodností
a) socha patrónka mesta ak je v interiéry, erb mesta, pečatidlo, mestská kronika a iné dokumenty ( aj kópie), ktoré sa viažu k významným udalostiam a osobitostiam mesta, športové a iné trofeje z rôznych spolkov ako aj najcennejšie predmety v pamätných izbách a pod..
C/ Evidencia nehmotných pamätihodností
Sú udalosti, názvy a pamätné dni, ktoré nemožno priradiť ku konkrétnemu miestu, ako napr.:
a) pamätný deň založenia obce a iné pamätné dni, prípadne udalosti viažuce sa k významným rodákom, pokiaľ nemajú v obci zachovaný rodný dom, pomník, hrob a príp. inú nehnuteľnosť,
b) historické udalosti ako významné návštevy obce, stretnutia, postavenia významných budov a pod.,
c) historické názvy ulíc, zemepisné a katastrálne názvy, ktoré sa viažu k histórií a osobnostiam obce a pod..
Predmetom evidencie nie sú hnuteľné a nehnuteľné pamiatky zapísané v Ústrednom zozname pamiatkového fondu (pre národné kultúrne pamiatky platí osobitný režim upravený zákonom č. 49/2002 Z. z. o ochrane pamiatkového fondu).
POSTUP PRI ZÁPISE DO EVIDENCIE PAMÄTIHODNOSTÍ
Návrhy doplnkov a zmien evidencie pamätihodností v rámci samosprávnych funkcií, ako aj na základe splnomocnenia zákona, pripravuje z vlastného podnetu v rámci svojich kompetencií Obecný úrad v Nitr. Pravne. (ďalej len OcÚ Nitr. Pravno).
Návrh na spracovanie doplnkov a zmien evidencie pamätihodností môže dať aj starosta obce, Obecné zastupiteľstvo Nitr. Pravno (ďalej len „OZ“), komisie OZ, poslanci OZ, miestne spoločenské organizácie, orgány štátnej správy a odborné inštitúcie. Iné právnické a fyzické osoby môžu iniciovať návrh na spracovanie doplnkov a zmien evidencie pamätihodností obce na základe písomného návrhu prostredníctvom OZ v Nitr. Pravne.
Prerokovanie a schválenie
Spracovateľ v spolupráci s komisiou zriadenou pre pamätihodnosti obce návrh posúdi, predloží na odborné a dokumentačné účely a vyjadrenie Krajskému pamiatkovému úradu v Trenčíne. Ak ide o nehnuteľné veci, predloží spracovateľ návrh na vyjadrenie aj stavebnému úradu.
Spracovateľ predloží návrh doplnkov a zmien evidencie pamätihodností na prerokovanie a posúdenie príslušnej komisii OZ v Nitr. Pravne.
Spracovateľ zabezpečí, aby návrh doplnkov a zmien evidencie pamätihodností bol následne prerokovaný a schválený na obecnom zastupiteľstve ako zmena prílohy tohto VZN.
Prípadné doplnky a zmeny evidencie pamätihodností budú predkladané na schválenie podľa potreby obecného zastupiteľstva v príslušnom kalendárnom roku.
Zrušenie zápisu v evidencii pamätihodností
Ak nastanú nové skutočnosti, môže obecné zastupiteľstvo na návrh spracovateľa podľa §4 ods. (2) zrušiť zápis pamätihodnosti v evidencii pamätihodností Obce Nitrianske Pravno.
Spracovateľ – Obecný úrad v Nitr. Pravne v spolupráci s komisiou zriadenou pre pamätihodnosti obce návrh posúdi, predloží na odborné a dokumentačné účely na vyjadrenie krajskému pamiatkovému úradu; ak ide o nehnuteľné veci, predloží návrh na vyjadrenie aj stavebnému úradu.
Požiadavky kladené na obec
Obec utvára podmienky potrebné na zachovanie, ochranu, obnovu a vhodné využívanie pamätihodností.
Obec sleduje stav a využitie pamätihodností hmotného charakteru a vykonáva štátny stavebný dohľad nad zabezpečením ochrany pamätihodností v súlade so zákonom č. 50/1976 Zb. o územnom plánovaní a stavebnom poriadku (ďalej len „Stavebný zákon“) v znení neskorších predpisov .
Obec usmerňuje činnosti právnických a fyzických osôb pri záchrane, obnove a využívaní pamätihodností hmotného charakteru a poskytuje im odbornú a metodickú pomoc.
Pamätihodnosti, ktoré sú zapísané v evidencii, prezentuje obec ako súčasť svojho kultúrno-historického dedičstva prostredníctvom informačno - propagačných materiálov obce, internetovej stránky obce, tlače a pri kultúrnych a spoločenských podujatiach.
Obec spolupracuje s orgánmi štátnej správy, zúčastnenými na plnení úloh na úseku ochrany pamiatkového fondu, ako aj s vedeckými a odbornými inštitúciami, nadáciami a občianskymi združeniami.
Zápis do evidencie nehnuteľných pamätihodností, alebo zrušenie zápisu v evidencii nehnuteľných pamätihodností obec oznámi vlastníkovi pamätihodnosti, krajskému pamiatkovému úradu a stavebnému úradu.
Vlastník pamätihodnosti je povinný ochraňovať a užívať pamätihodnosť v súlade a jej pamiatkovou hodnotou, zachovávať dobrý technický, prevádzkový a estetický stav, ako aj vhodný spôsob využitia jednotlivých stavieb, skupín stavieb, areálov a územia (v zmysle Stavebného zákona).
Vlastník pamätihodnosti má právo požiadať obec o poskytnutie odbornej a metodickej pomoci vo veciach ochrany pamätihodnosti.
Vlastník pamätihodnosti má právo na prezentáciu nehnuteľnosti v rámci evidencie pamätihodností.
Pri stavebno - technických zmenách je potrebné, aby neboli ohrozené pamiatkové hodnoty pamätihodnosti a spôsobené nepriaznivé zmeny jej stavu. V prípade zmeny alebo nutnosti spresnenia rozsahu ochrany pamiatkových hodnôt pamätihodnosti, obec požiada o odborné stanovisko krajský pamiatkový úrad.
Na pamätihodnosť, alebo v jej blízkosti (10 m) je možné umiestniť reklamné, informačné zariadenie, oznam alebo akékoľvek technické zariadenie, len na základe kladného stanoviska krajského pamiatkového úradu.
Evidencia pamätihodností je podklad pre premietnutie kultúrno - historických hodnôt do územno - plánovacej dokumentácie.
ROZSAH A FORMA EVIDENCIE PAMÄTIHODNOSTÍ
Zoznam evidovaných pamätihodností
Prílohu tohto VZN tvorí Evidencia pamätihodností na území obce Nitr. Pravno :
A/ Evidencia hmotných nehnuteľných pamätihodností (príloha č. 1 - HNP)
B/ Evidencia hmotných hnuteľných pamätihodností (príloha č. 2 - HHP)
C/ Evidencia nehmotných pamätihodností (príloha č. 3 - NP)
Evidencia pamätihodností pozostáva zo zoznamu a zo zbierky príloh.
Zbierka príloh evidovaných pamätihodností
Zbierka príloh musí obsahovať aj doklad (uznesenie), na základe ktorého boli veci zapísané, alebo zrušené z evidencie.
Zbierka príloh môže pozostávať aj z fotografií, fotodokumentácie, historických máp, kresieb a inej grafickej dokumentácie, ako aj fotokópií dokumentov a textového popisu objektu, predmetu, udalostí, osobnosti atď....
Registratúra a zverejňovanie
Obecné zastupiteľstvo v Nitr. Pravne uznesením schválilo tento zoznam pamätihodností obce Nitr. Pravno, ktorý sa môže dopĺňať o ďalšie pamätihodnosti obce podľa zákona č. 49/2002 Z. z. a §14 uvedeného zákona. Zároveň podľa §14 ods. 4 zákona 49/2002 Z. z. zasiela zoznam evidovaných pamätihodností obce na odborné a dokumentačné účely Krajskému pamiatkovému úradu v Trenčíne.
Evidencia pamätihodností sa registruje v zmysle zákona NR SR č. 395/2002 Z. z. o archívoch a registratúrach. Zoznam pamätihodností sa zverejňuje spôsobom v obci obvyklým, ale najmä samostatne na webovej stránke obce..
V zmysle §6 ods. 3 Zákona č. 369/1990 Zb. o obecnom zriadení v znení neskorších predpisov bol návrh tohto VZN zverejnený na úradnej tabuli Obce Nitr. Pravno a na internetovej stránke Obce Nitr. Pravno www.nitrianskepravno.sk od 23. 1. 2008.
Obecné zastupiteľstvo v Nitr. Pravne toto Všeobecne záväzné nariadenie č. 1/2008 o miestnych pamätihodnostiach schválilo dňa 7. februára 2008 uznesením číslo 1/2008.
Všeobecne záväzné nariadenie nadobúda účinnosť pätnástym dňom od vyvesenia t.j. od 22. 2. 2008 v zmysle §6 ods. 8 Zákona č. 369/1990 Zb. o obecnom zriadení v znení neskorších predpisov.
V Nitrianskom Pravne dňa 7. 2. 2008
(104.7 kB)VZN1-2008 o miestnych pamätihodnostiach.pdf
Zverejnené 17.1.2017 -Spravca-

References: §14
 §14
 §4
 §14
 §14
 §6
 §6